་ཀྱི་བྱིན་རླབས་ཀྱི་ཡི་གེ་རྗེ་སངས་རྒྱས་དཔལ་བཟང་གིས་མཛད་པ་བཞུགས་སོ།།» ༈ །ན་མོ་གུ་རུ། ཡེ་ཤེས་མཁའ་འགྲོ་མ་ལུས་པའི། །བསྡུ་དང་སྤྲོ་བའི་གཙོར་གྱུར་མ། །མཁའ་སྤྱོད་མ་དཔལ་གཉིས་མེད་པའི། །མི་བསྐྱོད་རྡོ་རྗེའི་ཞབས་ལ་འདུད། །གསང་བ་བས་ཀྱང་ཆེས་གསང་བ། །མཁའ་སྤྱོད་མ་དཔལ་དཀྱིལ་འཁོར་དུ། །བདག་ཉིད་འཇུག་དང་སློབ་མ་ལ། །དབང་སྐུར་ཆོ་ག་བྲི་བར་བྱ། །དེ་ལ་གང་གིས་འཇུག་པའི་རྟེན་གྱི་གང་ཟག་དང་། གང་ལ་འཇུག་པའི་ཆོ་གའི་རིམ་པའོ། །དང་པོ་ནི། སྤྱིར་རྣལ་འབྱོར་གསང་མཐའི་ལམ་སྨིན་གྲོལ་གཉིས་ལས། ཕྱིའི་དབང་བཞི་རྫོགས་པར་ཐོབ་ནས། དམ་ཚིག་གི་ཚོགས་ལ་ལེགས་པར་གནས་པ། གྲོལ་ལམ་བསྐྱེད་རྫོགས་གཉིས་ལ་ཐོས་བསམ་གྱི་སྒྲོ་འདོགས་ཆོད་ནས། རྒྱུན་གྱི་ཉམས་ལེན་གནད་དུ་དྲིལ་ནས་བསྒོམ་པ་གཅིག་གིས། འདིའི་སིནྡྷུ་རའི་དཀྱིལ་འཁོར་དུ་བྱིན་གྱིས་རླབས་པ་དང་། རྗེས་སུ་གནང་བ་ཐོབ་ནས། ཉམས་ལེན་ཆགས་མེད་ཀྱི་ངང་ནས་འདིའི་བསྙེན་སྒྲུབ་ལེགས་པར་སོང་བ། ཁྱད་པར་གཞན་དོན་དུ་སློབ་མ་རྗེས་སུ་འཛིན་པའི་སྔོན་དུ་ཁ་གསོ་བའི་བསྙེན་སྒྲུབ་བྱས་ནས་གནང་བ་ཐོབ་པའོ། །ཞེས་གསུངས་སོ། །གཉིས་པ་ལ་སྦྱོར་བ་དངོས་གཞི། རྗེས་ཀྱི་བྱ་བ་དང་གསུམ་མོ། །དང་པོ་ལ་གནས་དབེན་ཞིང་ཉམས་དགའ་བར། དུས་ཚེས་བཅུ་གཉིས་གང་ཡང་རུང་བ་ལ་ཇི་ལྟར་འོས་པར་བྱི་དོར་བྱ། འཐས་ཤིང་མཉམ་པའི་གཞིར་བ་བྱུང་ལྔའམ་དྲི་བཟང་གིས་བྱུགས། མཐོ་གང་སོགས་ཚད་ཀྱི་ཟླུམ་སྐོར་བྱ། སོར་ཕྱེད་ཙམ་ཕྱིར་བསྐྱེད། ཟླུམ་སྐོར་དང་མཐུན་པར་གཉིས་ལས། ནང་གི་ཟླུམ་སྐོར་དང་མཐུན་པར་ཆོས་འབྱུང་གཉིས་ཀྱི་ཐིག་གདབ། དེ་ནས་ཆོས་འབྱུང་གཉིས་ཚོན་དམར་པོ། ཐིག་གི་གཅོད་མཚམས་རེ་ཁཱ་དཀར་པོ། ནང་གི་ཟླུམ་སྐོར་དང་ཆོས་འབྱུང་གི་བར་ཁྱམས་རྣམས་ལྗང་གུ། ཟླུམ་སྐོར་གཉིས་ཀའི་རེ་ཁཱ་དཀར་པོ། བར་གྱི་མུ་ཁྱུད་སྔོན་པོ་བྲི། དེ་ནས་མཐོ་གང་ལ་སོགས་པ་མཎྜལ་གྱི་སྟེང་དུ། སྔོན་ནས་ཚོན་དམར་པོ་བྱུགས་པའི་སྟེང་དུ་སིནྡྷུ་ར་ཁོད་སྙོམས་པར་བརྡལ། གསེར་གྱི་ཐུར་མའམ། མེད་ན་རྡོ་རྗེའི་རྩེ་མོས། ཟླུམ་པོ་དང་པོ་དང་མཐུན་པར་ཆོས་འབྱུང་གྲུ་གསུམ་བྲིས་པའི་དབུས་སུ་བྃ་བྲིས་པའི་མཐར། མདུན་ནས་གཡོན་སྐོར་གྱིས་ཨོཾ་གསུམ་མ་ཨོཾ་ཨོཾ་ཨོཾ་དང་། སརྦ་དང་། བུདྡྷ་དང་། ཌཱ་ཀི་དང་། ནཱི་ཡེ་དང་། བཛྲ་དང་། ཝརྞ་དང་། ནཱི་ཡེ་དང་། བཛྲ་དང་། བཻ་རོ་དང་། རྩ་ནཱི་ཡེ་དང་། ཧཱུྃ་ཧཱུྃ་ཧཱུྃ་དང་། ཕཊ་ཕཊ་ཕཊ་དང་། སྭཱ་ཧཱ་རྣམས་རིམ་བཞིན། དེ་ཡང་ཤར་དྲང་པོར་ཨོཾ། བྱང་དུ་ཌཱ། ནུབ་ཏུ་ཎཱ། ལྷོར་ནཱི་བྱུང་ན་ལེགས། མགོ་ཕྱིར་བསྟན་བྲིས། མདུན་རྒྱབ་གཉིས་སྤངས་པའི་གྲྭ་བཞིར་དགའ་བ་འཁྱིལ་པ་རེ་བྲིས། དེ་ནས་སྔར་གྱི་ཆོས་འབྱུང་ཉིས་བརྩེགས་ཀྱི་སྟེང་དུ་མཉྫི་བཙུགས་པའི་སྟེང་དུ། བུར་ཆང་ངམ། སྦྲང་ཆང་ངམ། ཆང་ལ་བདུད་རྩི་རིལ་བུ་བཏབ་པས་བཀང་བའི་ཐོད་པ་དཔྲལ་བ་རང་ལ་བསྟན་པ་བཞག དེ་ཉིད་ཀྱི་ཁར་དར་དམར་རམ། ལྭ་དམར་རམ། རས་དམར་པོས་བཅད། དེའི་སྟེང་དུ་སིནྡྷུ་རའི་དཀྱིལ་འཁོར་བཞག དར་དམར་རམ། ལྭ་དམར་རམ། རས་དམར་ཁྲུ་གང་གི་གུར་ལ་སོགས་པ་ཕུབ། དེའི་ཁོར་ར་ཁོར་ཡུག་ཏུ་ཆུ་གཉིས་སྔོན་དུ་འགྲོ་བའི་ཉེར་སྤྱོད་བདེ་མཆོག་ཕྱི་མཆོད་ལྟར་ལེགས་པར་བཤམ་མོ། །ཕྱག་བཞེས་ལ་ལྔ་ཚར་བདེ་མཆོག་ཕྱི་མཆོད་ལྟར་བཤམ་མོ། །ཏིང་ལོ་སྡོང་བུ་ཅན་གྱི་ཕྱག་ལེན་ལ། ཟན་གཙང་མའི་རིལ་བུ་ཆུང་ངུ་སྡོང་བུ་གཙུགས་ནས་སློབ་མའི་གྲངས་དང་མཉམ་པ་མཎྜལ་གྱི་སྟེང་དུ་མདུན་དུ་བཞག གཞན་གདོང་གཡོགས་དམར་པོ་དང་མེ་ཏོག་གི་ཕྲེང་བ་སློབ་མའི་གྲངས་དང་མཉམ་པ་བཤམ་མོ། །འཐོར་བའི་མེ་ཏོག་ཀྱང་བཤམ་མོ། །སློབ་དཔོན་གྱི་མདུན་དུ་བུམ་པ་བཅུད་དང་ལྡན་པ་དང་། ཁྱད་པར་མགུལ་ཆིངས་དམར་པོ་ཁ་རྒྱན་དུང་ཆོས་རྡོར་གཟུངས་རྣམས་བདེ་མཆོག་ལྟར་བཤམ་མོ། །རྣལ་འབྱོར་པའི་མདུན་དུ་རྡོར་དྲིལ་ནང་མཆོད་དང་བཅས་པ་བཤམ། དེ་དག་ཆོ་གར་མ་གཏོགས་པའི་སྦྱོར་བའོ། །གཏོགས་པའི་སྦྱོར་བ་ལ་ཚོགས་ཡོད་ན་སློབ་མས་མཎྜལ་སྔོན་དུ་བཏང་ནས་ཞུ་འབུལ་བྱ། དེ་ནས་སློབ་དཔོན་གྱི་ཐུགས་དམ་ལ་བསྐུལ། སྐྱབས་འགྲོ་སེམས་བསྐྱེད། རྡོ་རྗེ་སེམས་དཔའི་ཧེ་རུ་ཀའི་བསྒོམ་བཟླས་ཀྱི་རྒྱུད་སྦྱངས། བདག་བསྐྱེད་རྫོགས་པར་བྱ། འདི་ནི་ཤིན་ཏུ་གལ་ཆེ་བས་སྔར་བཤད་པ་སྦྱང་གཞི་སྦྱོང་བྱེད་ངོ་སྤྲོད་པ་ལྟར་ངེས་ཤེས་བསྐྱེད་དགོས་སོ། །འདི་ནང་མཆོད་རྒྱས་འབྲིང་བསྡུས་པ་གང་ཡང་རུང་བས་སྐབས་དང་སྦྱར་ནས་བྱིན་གྱིས་བརླབས། མཉྫིའི་སྟེང་གི་ཐོད་པ་ཡང་དེ་ལྟར་བྱིན་གྱིས་བརླབས། དེ་ནས་སིནྡྷུ་རའི་དཀྱིལ་འཁོར་གསུམ་སུམྦྷ་ནིས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཡྃ་ལས་རླུང་། རྃ་ལས་མེ། བྃ་ལས་ཆུ། ལྃ་ལས་ས། སུྃ་ལས་རི་རབ་ཀྱི་སྟེང་དུ་ཨ་ལས་ཡེ་ཤེས་ཀྱི་ཀ་པཱ་ལ་བདུད་རྩི་ལྔས་གང་བའི་སྟེང་དུ། ཧཱུྃ་ལས་སྣ་ཚོགས་རྡོ་རྗེའི་ལྟེ་བ་ལ་ཧཱུྃ་གིས་མཚན་པ་ལས་འོད་ཟེར་ཕྱོགས་བཅུར་འཕྲོས་པ་ལས་རྡོ་རྗེའི་ས་གཞི། ཁོར་ཡུག་རྡོ་རྗེའི་རྭ་བ་དྲྭ་བ། སྟེང་རྡོ་རྗེའི་གུར་དང་བླ་བྲེ། ཕྱི་རོལ་ཐམས་ཅད་མདའི་དྲྭ་བ་དང་། ཡེ་ཤེས་ཀྱི་མེ་འབར་བ་དང་བཅས་པའི་ནང་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་དབུས་སུ་ཞེས་རྒྱས་པར་རམ། ཡང་ན་འབྱུང་བཞི་རི་རབ་དང་བཅས་པའི་སྟེང་དུ་སྲུང་འཁོར་དུར་ཁྲོད་དང་བཅས་པའི་ནང་གི་དབུས་སུ་ཞེས་རྒྱས་བསྡུས་གཉིས་སྐབས་དང་སྦྱར་བའོ། །ཀྃ་ལས་ཐོད་པ་བསྐྱེད་པ་མི་མཛད། རྒྱུ་མཚན་ངག་ལས་ཤེས་དགོས་སོ། །ཡང་ཨེ་ལས་ཆོས་འབྱུང་གྲུ་གསུམ་ཉིས་བརྩེགས་ཀྱི་དབུས་སུ་བྃ་ཡིག་དམར་པོའི་མཐའ་མར་ཨོཾ་གསུམ་མས་བསྐོར་བ་ལས་འོད་ཟེར་འཕྲོས་པས་འཕགས་པ་མཆོད། སེམས་ཅན་གྱི་དོན་བྱས་ཚུར་འདུས་ཡིག་འབྲུ་རྣམས་ལ་ཐིམ་ཡོངས་སུ་གྱུར་པ་ལས། རྡོ་རྗེ་ཕག་མོ་སྣ་ཚོགས་པདྨ་དང་ཉི་མའི་སྟེང་ན་ཞབས་གཡས་བརྐྱང་བས་དུས་མཚན་མ་དམར་མོའི་ནུ་མའི་སྟེང་ནས་མནན་པ། གཡོན་བསྐུམ་པས་འཇིགས་བྱེད་ནག་པོ་མགོ་བོ་རྒྱབ་ཏུ་བལྟབ་ནས་མནན་པ། སྐུ་མདོག་དམར་མོ་བསྐལ་པའི་མེ་ལྟ་བུའི་གཟི་བརྗིད་ཅན་མ། ཞལ་གཅིག་ཕྱག་གཉིས་སྤྱན་གསུམ་དང་ལྡན་པ། གཡས་པས་རྡོ་རྗེས་མཚན་པའི་གྲི་གུག་ཁ་ཐུར་དུ་འཕྱང་བ། གཡོན་པས་ཐོད་པ་ཁྲག་གིས་བཀང་བ་སྟེང་གི་ཕྱོགས་སུ་བཟུང་སྟེ། ཞལ་གྱེན་དུ་ཕྱོགས་པས་གསོལ་བ། ཕྲག་པ་གཡོན་པར་རྡོ་རྗེས་མཚན་པའི་ཁ་ཊྭཱཾ་ག་ལ་ཌཱ་མ་རུ་དང་དྲིལ་བུ་དང་བ་དན་རྩེ་གསུམ་པ་འཕྱང་བཞིན་པ་བསྣམས་པ། དབུ་སྐྲ་ནག་པོ་སིལ་བུར་གྱུར་པ། མི་མགོ་སྐམ་པོ་ལྔའི་དབུ་རྒྱན་དང་། སྐམ་པོ་ལྔ་བཅུའི་དོ་ཤལ་ཅན། གཅེར་བུ་ཕྱག་རྒྱ་ལྔས་བརྒྱན་པ། ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །ཕཻཾ། རང་གི་སྙིང་གའི་བྃ་ལས་འོད་ཟེར་འཕྲོས་པས་རྗེ་བཙུན་རྡོ་རྗེ་རྣལ་འབྱོར་མ་ལ་སངས་རྒྱས་དང་བྱང་ཆུབ་སེམས་དཔའ་དཔའ་བོ་དང་རྣལ་འབྱོར་མའི་ཚོགས་དཔག་ཏུ་མེད་པས་བསྐོར་བ་བཛྲ་ས་མཱ་ཛཿ ཛཿཧཱུྃ་བཾ་ཧོཿ ཨོཾ་ཡོ་ག་ཤུདྡྷ༴ གནས་རྣམས་སུ་ཟླ་བའི་གདན་ལ་ལྟེ་བར་ཨོཾ་བྃ་དམར་མོ་རྡོ་རྗེ་ཕག་མོ་ནས། ཡན་ལག་ཐམས་ཅད་ཕཊ་ཕཊ་དུ་ཁ་ཙཎྜི་ཀའི་ངོ་བོ། ཞེས་པའི་བར་སྒྲུབ་ཐབས་བཞིན་ནོ། །སླར་ཡང་རང་གི་ཐུགས་ཀ་ནས་འོད་འཕྲོས་པས་དབང་གི་ལྷ་དཔལ་འཁོར་ལོ་བདེ་མཆོག་གི་ལྷ་ཚོགས་མདུན་གྱི་ནམ་མཁར་ཨོཾ་བཛྲ་ས་མཱ་ཛཿ མཆོད་དམ་མ་མཆོད་ནའང་། དེ་བཞིན་གཤེགས་པ་ཐམས་ཅད་ཀྱིས་འདི་ལ་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། ཇི་ལྟར་བལྟམས་པ་ནས། སརྦ་ཏ་ཐཱ་ག་ཏ་ཤྲཱི་ཡེ་ཧཱུྃ། ཙཀྲ་བི་ར་སྟྭཾ་ཨ་བྷི་རིཉྩ་མི། ཞེས་བུམ་པའི་ཆུས་སྤྱི་བོ་ནས་དབང་བསྐུར་སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱིས་དབུ་བརྒྱན། སྤྲོས་པ་ལ་དགའ་ན་རྩ་བའི་བླ་མ་རྗེ་བཙུན་རྡོ་རྗེ་ཆོས་ཀྱི་རྣམ་པ་ལ་བརྒྱུད་པའི་བླ་མ་རྣམས་དང་དཔའ་བོ་དང་རྣལ་འབྱོར་མའི་ཚོགས་ཀྱིས་བསྐོར་བ་མཆོད་པའི་ཞིང་དུ་ཨོཾ་བཛྲ༴ བདེ་མཆོག་ལྟར་མཆོད་པ་བསངས་སྦྱངས་བྱིན་གྱིས་རླབས། ཨོཾ་སརྦ་ཏ་ཐཱ་ག་ཏ་སརྦ་ཝཱི་ར་ཡོ་གི་ནི་སྔོན་དུ་སོང་བའི་ཆུ་གཉིས་ཉེར་སྤྱོད་ལྔ། གཎྜེ་ར་ཎཱིའི་བར་ཏིང་ངེ་འཛིན་སྔགས་དང་ཕྱག་རྒྱ་དང་བཅས་པས་ལེགས་པར་མཆོད། སྤྲོས་པ་ལ་དགའ་ན་སྔར་གྱི་སྔགས་སྔོན་སོང་གི་རཱུ་པ་ཀ་མ་གུ་ན་སོགས་འདོད་ཡོན་ལྔ་ཏིང་ངེ་འཛིན་སྔགས་དང་ཕྱག་རྒྱས་མཆོད་པ་ནི་ཕྱིའི་མཆོད་པའོ། །ནང་མཆོད་བྱིན་བརླབས་རྒྱས་པར་བྱས་ལ། ཨོཾ་ཕྱོགས་བཅུ་དུས་གསུམ་ནས་རྩ་བའི་བླ་མའི་ཞལ་དུ་ཨོཾ་ཨཱཿཧཱུྃ། དེ་ནས་རྡོ་རྗེ་འཆང་། རྡོ་རྗེ་རྣལ་འབྱོར་མ། སློབ་དཔོན་དྲིལ་བུ་པ། ཌཻཾ་གི་པ། ཨནྡྷར་པ། ཏཻ་ལོ་པ། ནཱ་རོ་པ་རིང་བརྒྱུད་དོ། །ཉེ་བརྒྱུད་ལ་རྡོ་རྗེ་འཆང་། རྡོ་རྗེ་རྣལ་འབྱོར་མ། དཔལ་ནཱ་རོ་ཏ་པ། འདི་མན་ཆད་གཉིས་འདྲ། ཕམ་ཐིང་པ་སྐུ་མཆེད། ཀློག་སྐྱ་ཤེས་རབ་བརྩེགས། མལ་ལོ་ཙཱ་བ་བློ་གྲོས་གྲགས། ས་སྐྱ་པ་ཆེན་པོ་ཀུན་དགའ་སྙིང་པོ། རྗེ་བཙུན་བསོད་ནམས་རྩེ་མོ། རྗེ་བཙུན་གྲགས་པ་རྒྱལ་མཚན། ཆོས་རྗེ་ས་སྐྱ་པཎ་ཆེན། འཕགས་པ་རིན་པོ་ཆེ། ཞང་དཀོན་མཆོག་དཔལ། བྲལ་ཕུག་པ་བསོད་ནམས་དཔལ། དཔལ་ལྡན་བླ་མ་དམ་པ་བསོད་ནམས་རྒྱལ་མཚན་དཔལ་བཟང་པོ། ཆོས་རྗེ་དཔལ་ལྡན་ཚུལ་ཁྲིམས། ཆོས་རྗེ་ཡེ་ཤེས་རྒྱལ་མཚན། ཆོས་རྗེ་རྡོ་རྗེ་འཆང་ཀུན་དགའ་བཟང་པོ། རྩ་བའི་བླ་མ་དམ་པའི་ཞལ་དུ་འབྲུ་གསུམ་གྱིས་དབུལ་ལོ། །གཞན་ཡང་ཆོས་ཀྱི་བཀའ་དྲིན་མནོས་པའི་བླ་མ་དམ་པ་རྣམས་ཀྱི་ཞལ་དུ་ཨོཾ་གསུམ་མས། ཡི་དམ་གྱི་ལྷ་རྡོ་རྗེ་རྣལ་འབྱོར་མའི་ཞལ་དུ༴ གཞན་ཡང་རྒྱུད་སྡེ་ཆེན་པོ་བཞི་དང་འབྲེལ་བའི་ཡི་དམ་དཀྱིལ་འཁོར་གྱི་ལྷ་ཚོགས་ཐམས་ཅད་ཀྱི་ཞལ་དུ༴ རང་གི་ལྕེ་རྩེ། མགྲིན་པ། དཔྲལ་བ། སྙིང་ག་རྣམས་སུ་འབྲུ་གསུམ་གྱིས་རེག་པས། ལུས་དཀྱིལ་ལམ་ཕུང་ཁམས་སྐྱེ་མཆེད་ལྷའི་ངོ་བོ་བསམས་ལ་བདེ་བས་ཚིམ་པར་བསྒོམ། དེ་ནས་ཆོས་སྐྱོང་མགོན་པོ་ལྕམ་དྲལ། ཡེ་ཤེས་ཀྱི་མགོན་པོ་གདོང་བཞི་པ། ལས་མགོན་རྣམས་ཀྱི་སྔགས་ལ་འབྲུ་གསུམ་བཏགས་ལ་དབུལ། དེ་ནས་སངས་རྒྱས་མཁའ་འགྲོ། རྡོ་རྗེ༴ པདྨ༴ རིན་ཆེན༴ ལས་ཀྱི་སྟེ་སྡེ་ལྔའི་ཚོགས་ཐམས་ཅད་ཀྱི་ཞལ་དུ༴ གཞན་ཡང་ཡུལ་ཉེར་བཞི། གནས་སོ་གཉིས། དུར་ཁྲོད་ཆེན་པོ་བརྒྱད་ལ་གནས་པའི་དཔའ་བོ་དང་རྣལ་འབྱོར་མའི་སྤྲུལ་སྐུའི་འགྲོ་བ་སེམས་ཅན་ཐམས་ཅད་ཀྱི་དོན་མཛད་པ་ཐམས་ཅད་ཀྱི་ཞལ་དུ་ཨོཾ་ཨཱཿཧཱུྃ། འདི་མན་རིགས་དྲུག་གི་བར་བདེ་མཆོག་ལྟར་རོ། །རང་གི་ལྕེ་ལ་བཞག་པས་གསུང་རྡོ་རྗེ་མཉེས་པར་བསམ། དེ་ནས་ཡིད་འབྱུང་གི་མཆོད་པ་བདེ་མཆོག་ལྟར་རྒྱས་པར་བྱ། དེ་ནས་བསྟོད་པ་ནི་ཡུམ་གྱི་རྐང་བརྒྱད་སྐབས་སུ་བབས་པས་བྱ། གཞན་གང་ཤེས་ཀྱི་བསྟོད། གཏོར་མ་འདིར་བསྔོ་བའམ། བདག་འཇུག་གི་རྗེས་སུ་བསྔོ་བ་གཉིས་ལས་ཚོགས་དང་འབྲེལ་ན་འོག་ཏུ་བསྔོ་བ་བདེའོ། །དེ་ནས་བུམ་པ་བསྒྲུབ་པ་ནི། སུམྦྷ་ནིས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་པྃ་ལས་པདྨ། ཨ་ལས་ཟླ་བའི་སྟེང་དུ་བྷཱུྃ་ལས་རིན་པོ་ཆེའི་བུམ་པ་བདེ་མཆོག་ལྟར་བསྐྱེད། ནང་ཆུ་དང་བཅུད་ཀྱིས་གང་བའི་དབུས་སུ་ཨེ་ལས་རིགས་བདག་གི་བར་དུ་མདུན་བསྐྱེད་ལྟར་བསྐྱེད། ཨོཾ་སརྦ་ཏ་ཐཱ་ག་ཏ་བཛྲ་ཡོ་གི་ནི་སྔོན་སོང་གི་ཉེར་སྤྱོད་ལྔ། གཎྜེ་ར་ཎི་དང་། དེ་སྔོན་སོང་གི་ནང་མཆོད། དཔལ་ལྡན་རྡོ་རྗེ་མཁའ་འགྲོ་མ། །ཞེས་ཚིགས་བཅད་གཅིག་གིས་བསྟོད། དེ་ནས་དམིགས་པ་བདེ་མཆོག་དང་འདྲ། ཨོཾ་གསུམ་མ་བརྒྱ་རྩ་དང་། ཧཱུྃ་བཞི་པ། ཨ་བྷི་རེ་ཀ་ཏ་ཇི་ལྟར་རིགས་པས་ཉེར་གཅིག་ཡན་བཟླ། གོང་བཞིན་མཆོད་བསྟོད་བསྡུས་པ་བྱ། བཅོམ་ལྡན་རྡོ་རྗེ་མཁའ་འགྲོ་མས་བདག་དང་སེམས་ཅན་ཐམས་ཅད་མཁའ་སྤྱོད་དུ་འཁྲིད་པར་མཛད་དུ་གསོལ། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་སྩལ་དུ་གསོལ། ཡིག་བརྒྱ་གསུམ་བཟླས། མ་འབྱོར་པ་དང་སོགས་ཀྱིས་བཟོད་པར་གསོལ། དུང་ཆོས་ཀྱི་མཆོད་ཡོན་ཕུལ། ཨོཾ་ཨཱཿཧཱུྃ་གིས་བུམ་དབང་གི་ལྷ་ཞུ་བ་ལས་བུམ་པའི་ཆུ་ནུས་པ་དང་ལྡན་པར་གྱུར། ཞེས་བརྗོད་དོ། །དེ་ནས་བདག་འཇུག་ལ་མདུན་བསྐྱེད་ཀྱི་གཙོ་མོ་དང་བླ་མ་གཉིས་སུ་མེད་པ་ལ་དཔའ་བོ་དང་རྣལ་འབྱོར་མའི་ཚོགས་དཔག་ཏུ་མེད་པས་བསྐོར་བ་མངོན་སུམ་ལྟར་དམིགས་ལ། དེ་ཐམས་ཅད་དགོངས་པ་རྩེ་གཅིག་པས་བདག་ལ་དགོངས་པ། སློབ་མ་དབང་བསྐུར་གྱི་མཚམས་སྦྱོར་གྱི་ཚིག་དོན་རྣམས་དགོས་ཀྱང་། བསྒོམ་དོན་གྱི་ངག་འདོན་རྣམས་བཞག དཀྱུས་ཀྱི་ཚིག་རྣམས་ངག་འདོན་དང་བཅས་པ་བླང་ངོ་། །དེ་ནས་སློབ་མ་ལ་དབང་བསྐུར་བ་ལ། སློབ་མ་གཅིག་ནས་གསུམ་ཉེར་ལྔའི་བར་ཡན་ཆད་གང་ཡིན་ཡང་རུང་། ཁྲུས་བྱས་ནས་གྲལ་ལ་འཁོད་པ་ལ་ལས་སློབ་ཀྱིས་མེ་ཏོག་བཀྱེ་བསྡུ་བྱས་ལ། དེ་ནས་བླ་མས། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྗེ་བཙུན་རྡོ་རྗེ་རྣལ་འབྱོར་མའི་གོ་འཕང་ཐོབ་པར་བྱ། དེའི་ཆེད་དུ་ཉམས་ལེན་བྱིན་བརླབས་ཟབ་མོའི་རིམ་པ་རྣམས་གསན་ནས་ཐུགས་ཉམས་སུ་བཞེས་སྙམ་པས་གསན་འཚལ། འདིར་རྣལ་འབྱོར་གྱི་དབང་ཕྱུག་ནཱ་རོ་ཏ་པ་ཆེན་པོས་གཞན་ལ་མ་གནང་བའི་ཕམ་ཐིང་པ་སྐུ་མཆེད་ལ་གནང་བའི་གདམས་པ་ནི། བསྐྱེད་པའི་རིམ་པ་ཕག་མོ་མཁའ་སྤྱོད་མ་དང་། རྫོགས་པའི་རིམ་པ་རྩ་དབུ་མ། ལམ་གྱི་ཡན་ལག་པྲ་སེན་དབབ་པ། སྨན་ཆེན་པོའི་བཅུད་ལེན། གནོད་སྦྱིན་མོ་དབང་དུ་བྱ་བ་དང་ལྔ་ཡོད་པ་ལས། བསྐྱེད་པའི་རིམ་པ་ཕག་མོ་མཁའ་སྤྱོད་འདི་ཉིད། བདེ་མཆོག་རྩ་རྒྱུད་ལེའུ་བཞི་བཅུ་རྩ་བདུན་པར་རྣ